寄劉壯輿
作者：李彭
朝代：宋

paragraphs: 曩者劉中允，懸車未華顛。
騎牛澗谷底，終歲飽風烟。
至今草木間，餘光發幽姸。
秘書百鍊剛，凜凜森戈鋋。
勁氣睨汲黯，高文儕史遷。
當時補衮流，氣燄摩蒼天。
一語不合意，歸來枕書眠。
急流勇自退，已度二疏前。
檢討少壯時，嗜學勘丹鉛。
微官裹黄綬，雄名敵青錢。
聊爲三徑資，未减五柳賢。
薦書到禁闥，信史多官聮。
仙署得董狐，筆端直如絃。
季札嬴博垠，歸興何翩翩。
掉頭不肯住，引帆黄篾船。
昨來離山東，嗤點羣兒喧。
一朝掛其冠，謗語無由宣。
顧我牛馬走，定交良有年。
相期實高蹈，飲潔鳴風蟬。
雖無元龍豪，問舍仍求田。
同採陽崗薇，共酌陰崖泉。
來往成二老，庶使萬世傳。